Este al șaptelea an consecutiv de creștere economică în Europa, tendință care se estimează că va continua și anul viitor. Numărul persoanelor care au un loc de muncă a atins o cifră record, iar șomajul are rata cea mai scăzută înregistrată vreodată de la începutul secolului. Cu toate acestea, nivelul șomajului și cel al sărăciei sunt în continuare prea ridicate în unele state membre. Inegalitățile persistă, iar disparitățile regionale în interiorul țărilor s-au adâncit. Se întrevăd nori la orizont, în special din cauza încetinirii creșterii economice la nivel mondial, deci ne așteaptă provocări semnificative.

Nivelul ridicat de ambiție al Europei și tranziția profundă pe care o va iniția au nevoie de o finanțare pe măsură. Următorul buget pe termen lung al UE are un rol esențial în realizarea de investiții acolo unde acestea sunt cele mai necesare și în stimularea investițiilor publice și private de care Europa are nevoie. La începutul acestui an, Comisia a propus Planul de investiții al Pactului ecologic european pentru a debloca investiții durabile în valoare de cel puțin o mie de miliarde de euro în următorul deceniu. Garanția InvestEU va sprijini aceste investiții prin reducerea riscurilor aferente fondurilor private. Pentru a asigura realizarea de investiții durabile în toate sectoarele sistemului nostru financiar, o strategie reînnoită de finanțare durabilă va viza redirecționarea fluxurilor de capital privat către investițiile verzi. Integrarea unei culturi a guvernanței corporative durabile în întreprinderile din sectorul privat va fi la fel de importantă.

Mai aproape de noi, Uniunea Europeană se angajează să își aprofundeze parteneriatul cu Balcanii de Vest, o regiune cu care are atât de multe în comun. O perspectivă de aderare credibilă pentru regiune are o importanță strategică enormă pentru Uniune și pentru regiunea în sine. Acest lucru va fi reafirmat în contribuția Comisiei la Summitul UE-Balcanii de Vest de la Zagreb, din mai 2020. Comisia va continua să militeze pentru deschiderea negocierilor de aderare cu Macedonia de Nord și Albania. În paralel, va urmări să mențină această dinamică prin prezentarea unor modalități de consolidare a procesului de aderare, care privesc inclusiv metodologia de extindere și întărirea cadrului de investiții.

Ca parte a eforturilor continue de îmbunătățire a procesului de elaborare a politicilor, Comisia va pregăti primul raport prospectiv, în cadrul căruia se vor identifica principalele tendințe și posibilele implicații pe care le au acestea la nivelul politicilor. Raportul va alimenta dezbaterea publică pe teme strategice pe termen lung și va cuprinde recomandări pentru a ne ajuta să îndeplinim obiectivele pe care și le-a stabilit Europa. Comisia va prezenta o comunicare privind o mai bună reglementare și va depune eforturi pentru a consolida dovezile obținute în urma evaluărilor, a integra previziunile în instrumentele sale de reglementare, a aplica conceptul de subsidiaritate „activă” și a dezvolta consultări mai eficiente ale cetățenilor.

De asemenea, Comisia va dezvolta un nou instrument, bazat pe principiul numărului constant (one in, one out), pentru a se asigura că, la nivelul UE, în același domeniu de politică, sarcinile administrative nou introduse sunt compensate prin faptul că persoanele și întreprinderile, în special IMM-urile, sunt degrevate de alte costuri administrative echivalente. Această abordare nu va face însă rabat de la standardele noastre sociale și ecologice și nici nu va fi aplicată mecanic. Aplicând acest principiu dorim să ne asigurăm că legislația UE îi avantajează pe utilizatorii finali fără a impune sarcini inutile cetățenilor și întreprinderilor, în special IMM-urilor. Pentru ca acest lucru să se întâmple, trebuie să elaborăm legislația UE din perspectiva utilizatorilor și să aplicăm în mod consecvent principiul „digital în mod implicit”.

Simplificarea și reducerea sarcinii administrative se vor baza pe cooperarea strânsă cu colegiuitorii, statele membre, regiunile și autoritățile locale. Pentru a-și menține angajamentul de a oferi beneficii maxime întreprinderilor și persoanelor, evitând, în același timp, sarcinile inutile, Comisia va crea o platformă adaptată la cerințele viitorului (fit-for-future). Această platformă va beneficia de expertiza administrațiilor naționale, a regiunilor, a partenerilor sociali, a întreprinderilor mici și mari, precum și a ONG-urilor din domeniul protecției consumatorilor, al sănătății, al mediului și din alte domenii. Platforma va examina posibilitățile de simplificare, de reducere a sarcinii administrative, de digitizare și de verificare a gradului de adecvare pentru viitor al legislației.

Normele nu își pot îndeplini scopul decât dacă sunt puse în aplicare în mod uniform. În acest sens, Comisia va continua să monitorizeze îndeaproape transpunerea și aplicarea legislației existente. Va continua dialogul cu statele membre pentru a înțelege mai bine problemele, a găsi soluții și, în ultimă instanță, a economisi cu această ocazie timpul și banii contribuabililor. În cazurile în care dialogul nu dă rezultate, Comisia nu va ezita să ia măsuri ferme și eficace de asigurare a respectării legii, ori de câte ori va fi necesar.

5.Concluzie

Acest program de lucru și primul an de mandat al actualei Comisii vor defini viziunea, direcția și ritmul a ceea ce vom face în următorii cinci ani. Primele 100 de zile vor fi cruciale, echivalând cu o declarație de intenție prin care îi vom asigura pe europeni că răspunsul Uniunii va fi pe măsura ambiției și a apelului pe care ni l-au lansat cu ocazia alegerilor de anul trecut.

Ceea ce își propune fiecare inițiativă enumerată în acest program de lucru este, în ultimă instanță, să fie în serviciul cetățenilor europeni. Să le asigure o viață mai ușoară și mai sănătoasă, o societate mai echitabilă și mai justă, oportunități mai variate și mai accesibile, precum și economii mai moderne și orientate către obiective mai ample. Însă aceste inițiative pot lucra în beneficiul Uniunii doar dacă statele membre ale UE și instituțiile sale colaborează pentru a transforma propunerile legislative în legislație și apoi în rezultate concrete pe teren. Comisia este hotărâtă să lucreze în parteneriat atât cu Parlamentul European, cât și cu Consiliul, pentru a realiza acest lucru.

Pe parcursul punerii în aplicare a acestui program de lucru, Comisia va pune, de asemenea, accentul pe oferirea de explicații cetățenilor privind activitatea Comisiei și pe luarea în considerare a opiniilor acestora, inclusiv prin intermediul Conferinței privind viitorul Europei. În paralel cu activitatea noastră prospectivă, această deschidere față de cetățeni va reprezenta o parte importantă a deciziilor pe care le vom lua cu privire la prioritățile, politicile și programele de lucru viitoare.

Vom putea să profităm împreună de oportunitățile ce ni se vor prezenta în următorii cinci ani și pe termen mai lung doar dacă vom valorifica toate punctele forte ale Europei, dacă vom întări legăturile dintre cetățeni și cei care sunt angajați în slujba lor și dacă ne vom asigura că instituțiile noastre conlucrează. Să fim mai ambițioși pe plan intern pentru a putea deveni lideri la nivel mondial!